Ses mense in Ogies doodgeskietArgieffoto (StevePB, Pixabay) Die polisie van Ogies in Mpumalanga het ŉ soektog van stapel gestuur na vier verdagtes wat vandeesweek ses mense koelbloedig vermoor het. Brig. Leonard Hlathi, provinsiale polisiewoordvoerder, het Saterdag gesê die voorval het Donderdag omstreeks 19:00 in die Steyn- informele nedersetting plaasgevind. “Vier gewapende mans het by die nedersetting, wat hoofsaaklik burgers van Lesotho huisves, opgedaag. Die verdagtes het navraag gedoen oor iemand wat hul familielid in Rietspruit naby Kriel vermoor het,” het Hlathi gesê. “Die mense het gesê hulle ken nie die betrokke familielid nie, waarna daar op hulle geskiet is.” Drie vroue en drie mans, onder wie ŉ paartjie, is dood. Vier van die mense is op die toneel dood en twee in die hospitaal. Die verdagtes het na bewering in ŉ wit Toyota Quantum gevlug en Sotho gepraat. Die polisie ondersoek ŉ saak van moord. Niemand is nog in verband met die voorval in hegtenis geneem nie.